
Abstract
All military actions must unfold within a legitimate and legal framework delineated by the public international law (mainly, but not limited to, international humanitarian law and/ or international human rights law) and national law as well. Securing the legality of military actions is a necessary condition but an insufficient one to assure a full freedom of action for those conducting such operations. The necessary degree of sufficiency is provided by their legitimacy, which is accomplished through a democratic system of making appropriate decisions on lunching military actions by the legitimate political authorities. The main thesis of this paper is that Rules of engagement, although in direct support of military commanders, have an important political weight. We do not even have to consider the legality as a distinct dimension of ROE as long as no social activity could be imagined outside legal order. However, the whole community regard ROE as having a triple interconnected dimensions that have to be concurrently met – legitimacy, legality and military efficiency.
 
„[…]S-a creat astfel, cu timpul, o adevărată şcoală românească de drept al conflictelor armate care i-a învăţat pe militari că între dispoziţiile juridice obligatorii în acţiunile militare şi legile luptei armate nu există nicio incompatibilitate, că profesionistul militar în slujba societăţii organizate trebuie să aibă în vedere în conceperea şi desfăşurarea operaţiilor militare
atât eficacitatea cât şi legitimitatea şi legalitatea.”
Prof.univ.dr.Ion Dragoman [1]
 
 
1. Prezentare generală
Aceasta este şi teza centrală a articolului de faţă şi anume că nu există contradicţie între cele trei dimensiuni, ba mai mult, intersecţia criteriilor de legitimitate, legalitate şi eficienţă militară se realizează prin intermediul regulilor de angajare (ROE), instrumente care aparţin comandantului  şi care vizează facilitarea îndeplinirii misiunii în contextul politic stabilit şi cu respectarea integrală a prevederilor dreptului internaţional şi naţional. Este incontestabil că toate acţiunile forţelor armate trebuie să se desfăşoare într-un cadru legitim şi legal delimitat de dreptul internaţional public (în principal, dar nu limitat la, dreptul internaţional umanitar şi/ sau dreptul internaţional al drepturilor omului) precum şi dreptul naţional. Vorbim, pe de o parte, de legalitatea acţiunilor militare, adică asigurarea concordanţei lor cu dreptul pozitiv al statului şi cu instrumentele internaţionale de drept internaţional. Legalitatea acţiunilor militare este necesară dar nu şi suficientă pentru a asigura deplina libertate de acţiune pentru instituţiile abilitate să desfăşoare astfel de operaţii. Gradul de suficienţă al desfăşurării acţiunilor militare este îndeplinit de legitimitatea acţiunilor, înţeleasă ca luare a deciziilor de către instituţiile abilitate prin lege.
În doctrina juridică românească se apreciază că raportul dintre legitimitate şi legalitate este proiectarea legăturii dintre politică şi drept.[2] Cu alte cuvinte dacă dreptul înglobează normele care asigură legalitatea raporturilor juridice între entităţi, deciziile politice luate de entităţile alese şi competente ar asigura legitimitatea acţiunilor. Cât priveşte legalitatea acţiunilor militare naţionale desfăşurate de forţele armate, Constituţia României, cheia de boltă a organizării sociale democratice, acordă drepturi depline armatei, prin art.118, să recurgă la forţă pentru garantarea suveranităţii, a independenţei şi a unităţii statului, a integrităţii teritoriale a ţării şi a democraţiei constituţionale. La aceasta se adaugă şi celelalte legi organice care reglementează strict situaţiile în care forţele armate pot recurge la forţă pentru realizarea intereselor publice sau naţionale. Pentru acţiunile militare cu caracter internaţional în care se foloseşte forţa, legalitatea este asigurată de prevederile Cartei O.N.U. care autorizează folosirea forţei[3], iar legitimitatea este asigurată de hotărârile unicului for competent în materie, Consiliul de Securitate al O.N.U sau de recurgerea la forţă în legitimă apărare în conformitate cu art. 51 din Carta O.N.U.
Declanşarea acţiunilor militare, participarea la operaţii de pace ori întrebuinţarea forţelor armate în sprijinul autorităţilor civile sau a forţelor de impunere a legii sau de restabilire a ordinii constituţionale sunt decizii politice, luate în mod legitim. Legitimitatea deciziei politice este dată, în primul rând de legitimitatea autorităţii politice naţionale care a luat acea decizie, dată de votul majorităţii la începutul mandatului, dar şi de susţinerea reală, punctuală, a populaţiei electoare pentru fiecare situaţie specifică din cele menţionate la începutul paragrafului. Esenţa acestei duble cerinţe este surprinsă foarte bine de marele om politic Ion C. Brătianu care, referindu-se la politica de alianţă a României la sfârşitul secolului al XIX-lea, arăta că : „În timpuri normale se poate face o politică neagreată de opinia publică, dar un război nu se poate duce fără luarea în calcul a sentimentelor opiniei publice„.[4] Istoria ne arată că multe acţiuni au fost întrerupte sau suprimate în fazele iniţiale datorită lipsei suportului popular.[5] Rezultă de aici că nu orice decizie luată de o autoritate legitimă este ab initio o decizie legitimă.
În noul context de securitate, acţiunile militare au,  prin anvergura lor, caracter politic şi de aceea se află sub supravegherea şi controlul liderilor politici care asigură mijloacele pentru acest control. În particular, pe timpul operaţiilor de pace, forţele armate se constituie în exemple pentru realizarea idealurilor privind rezolvarea disputelor pe baza dreptului şi pe cale paşnică iar ROE  urmăresc  să asigure folosirea forţei atât cât este necesar fără a compromite aceste idealuri.  Din punct de vedere politico-diplomatic, ROE  sunt un mijloc propice prin care se defineşte maniera de acţiune a ONU, aliaţilor, coaliţiei şi partenerilor de misiune la toate nivelurile. Juridic, ROE servesc scopului dreptului internaţional şi a celui naţional, iar din punct de vedere militar, acestea sunt instrumente la îndemâna comandantului prin care se asigură că folosirea forţei se va face în limitele legii.
Atunci când afirmăm că ROE au o triplă dimensiune: politică, militară şi juridică, nu trebuie să înţelegem că, la un moment dat, pot exista trei categorii distincte de ROE: ROE politice, ROE militare sau ROE juridice. Oricare ar fi regula de angajare în discuţie, aceasta asigură desfăşurarea acţiunilor, în special întrebuinţarea forţei, în concordanţă cu obiectivele militare (dimensiunea militară), cu prevederile dreptului internaţional şi naţional (dimensiunea juridică) precum şi cu liniile directoare ale politicii naţionale (dimensiunea politică)[6]. Doctrina americană[7] face distincţia între ROE şi dreptul internaţional umanitar (DIU), afirmând că forţele armate acţionează în conformitate cu ROE aplicabile misiunii respective, duc acţiuni de luptă conforme dreptului internaţional umanitar şi luptă ţinând cont de restricţiile şi constrângerile specificate de comandanţi. De aici trebuie să înţelegem că există o gamă largă de limitări, una din acestea fiind ROE. Pe de o parte DIU care stabileşte patru categorii de reguli: tehnici, procedee tactice şi obiective interzise, reguli cu privire la militarii inamici capturaţi, reguli privind protecţia civililor şi a proprietăţii private şi obligaţia de a preveni şi raporta încălcarea DIU[8], pe de altă parte, ROE care sunt instrumente necesare comandanţilor de a controla modul de atingere a obiectivelor. Obiectivele militare sunt justificate de necesitatea militară şi sunt atinse prin folosirea disciplinată şi corespunzătoare a forţei.
 
 
2. Dimensiunea politică a ROE
Evoluţia percepţiei publice asupra violenţei, caracterul public aproape instantaneu al evenimentelor la scară globală, creşterea distanţei între agentul de aplicare a forţei şi victima sa potenţială, precizia şi letalitatea  muniţiilor, toate acestea au determinat o continuă particularizare a aplicării forţei. Această tendinţă s-a exprimat prin principii pe care forţele armate moderne le urmăresc  în planificarea şi executarea misiunilor acestora dar şi printr-o intervenţie crescândă a politicului în controlul amănunţit al aplicării forţei.  Domeniul de încercare pentru aceste reglementări şi care oferă cele mai multe particularităţi este gama complexă de acţiuni altele decât războiul, acţiuni aflate la mijlocul spectrului tensiunii, situaţii sensibile, vizibile pe ecranul televizoarelor şi care solicită o foarte mare atenţie din partea tuturor participanţilor la acest gen de operaţii militare .
Din perspectiva factorului politic conducător al unei acţiuni militare, ROE reprezintă expresia tehnică a voinţei politice a unei anumite entităţi (stat, alianţă, coaliţie) de a angaja forţa pentru îndeplinirea unor scopuri politice. Autoritatea politică trebuie, în consecinţă, să stabilească limitele minime şi maxime ale angajării militare, atât în timp şi spaţiu cât şi în planul cantităţii de forţă aplicată. De asemenea, din această perspectivă, militarii aşteaptă precizări de genul: modalităţilor angajării, informaţiilor privind poziţionarea forţei sau accesul în anumite  zone sau pătrunderea pe teritoriul inamic.  La nivel politico-strategic, alături de stabilirea obiectivelor politice şi alocarea resurselor naţionale (sau ale alianţei, coaliţiei) se stipulează şi limitările care se impun în ducerea acţiunilor militare. Regulile de angajare îşi vor extrage substanţa din aceste îndrumări, la următorul nivel de planificare, cel militar-strategic. Un exemplu de constrângere politică la acest nivel este cel din conflictul din Malvine din 1982, când autorităţile politice britanice au interzis forţelor armate desfăşurarea de acţiuni ofensive directe pe teritoriul continental al Argentinei.
Întrebarea care se impune este, cum transmite mai departe factorul politic aceste decizii? Cum se cuantifică expresia voinţei politice în informaţii relevante luării deciziilor militare? În cazul operaţiilor NATO, după identificarea necesităţii folosirii forţei armate, Consiliul Nord Atlantic va emite o Directiva de Iniţiere (directivă politică) pentru a facilita începerea planificării militare a operaţiei. Pentru detalierea limitărilor politice cu implicaţii directe asupra folosirii forţei dar şi pentru a realiza acest transfer de responsabilitate din sfera politicului în sfera militară, doctrina NATO a creat două instrumente specifice. Odată cu decizia de a acţiona prin mijloace militare ale alianţei, Consiliul Nord Atlantic emite şi o Declaraţie Politică de Acţiune (Political Policy Statement – PPS) împreună cu o prognoză privind dezvoltarea situaţiei şi postura pe care trebuie să o adopte forţele alianţei pe timpul acelei misiuni specifice, sub forma unui Indicator Politic de Acţiune (Political Policy Indicators – PPI)[9]. Declaraţia Politică de Acţiune reflectă scopul general al politicii şi creează cadrul pentru dezvoltarea ROE în contextul corespunzător misiunii.  Aceste instrumente sunt scrise într-un limbaj accesibil militarilor şi oferă planificatorilor la nivel strategic şi operativ suficiente informaţii pentru dezvoltarea profilului ROE[10] pentru misiunea respectivă. Indicatorii politici de acţiune vor fi folositori comandanţilor pentru a putea interpreta şi aplica măsurile autorizate prin regulile de angajare. Pentru operaţii naţionale, procesul de elaborare, avizare, aprobare este iniţiat de Ministerul Apărării, ca organ specializat, prin Statul Major General – Direcţia Operaţii, avizate de Guvernul României, după care, în şedinţă a Consiliului Suprem de Apărare a Ţării, se aprobă de Preşedintele României[11].
Pentru îndeplinirea obiectivelor politice, ROE pot sprijini obţinerea legitimităţii necesare operaţiei, profilul ROE putând fi influenţat şi de gradul de sprijin al operaţiei de către opinia publică . Dacă gradul de sprijin este mare, ROE vor avea tendinţa să fie permisive şi astfel să atingă mai repede obiectivele urmărite. Dacă, în schimb, sprijinul este redus, ROE vor fi mai restrictive.  Conflictul din Kosovo din 1999 a demonstrat cât de greu se poate realiza consensul necesar luării deciziilor politice atunci când există abordări naţionale diferite pentru delegarea unor responsabilităţi militarilor. Guvernele naţionale pun un accent diferit pe controlul civil al forţelor armate şi pe reacţia pe care populaţia o poate avea atunci când există victime în rândul civililor. Guvernul Statelor Unite, de exemplu, are tendinţa de a avea mai multă încredere în forţele sale armate pentru managementul ţintelor şi în luarea deciziilor pe câmpul de luptă decât orice alt guvern. Alte guverne, date fiind evenimente recente în care militarii s-au implicat în problemele politice sau datorită folosirii excesive a forţei împotriva civililor, pun o mai mare presiune pe forţele lor armate. [12] În România, implicarea armatei în evenimentele din decembrie 1989 a determinat restricţionarea „abruptă” a accesului militarilor în treburile politice ale statului, controlul civil al armatei fiind foarte repede înţeles şi pus în practică de guvernele post decembriste.
 
 
3. Dimensiunea militară sau operaţională a ROE
Dacă din punct de vedere politic, am văzut că ROE reprezintă expresia limitărilor politice în libertatea de acţiune a forţelor armate, din punct de vedere militar, ROE sunt limitări pe care comandantul le poate impune în vederea îndeplinirii misiunii. Cea mai provocatoare dintre operaţiile în care NATO a fost vreodată implicată, cea din Afganistan, a pus în evidenţă şi unele caracteristici ale ROE. În primul rând, putem constata caracterul lor universal. De exemplu, în anul 2005, pe fondul înrăutăţirii situaţiei în sudul Afganistanului şi a atacurilor din ce în ce mai agresive la adresa trupelor NATO – ISAF, NAC a luat decizia de a modifica profilul ROE la acel moment, conferindu-le un aspect mai „robust” (militarii nu vor fi puşi în pericol să-şi îndeplinească misiunea „cu o mână la spate”, adică fără posibilitatea de a se apăra). Deşi determinate de situaţia din sud, de modificări au beneficiat toate trupele din ISAF, chiar şi cele din regiunea de nord unde Germania, ca naţiune conducătoare (lead nation) a urmărit, cu prioritate, menţinerea unui climat calm prin recurgerea la folosirea forţei doar în legitimă apărare. În al doilea rând, ROE sunt instrumente flexibile, obiective şi adaptabile la mediu. Modificările în profilul ROE pentru regiunea de sud au fost determinate de un factor obiectiv, creşterea numărului de atacuri ale talibanilor împotriva forţelor ISAF. O a treia caracteristică poate fi considerată independenţa acestora faţă de alte documente de planificare. Deşi influenţat de situaţia operativă, procesul de elaborare a ROE poate fi desfăşurat în mod independent, separat de procesul de planificare a campaniei şi elaborare a planului de operaţii.
Obiectivele politice şi militare ale unei operaţii sunt îndeplinite prin executarea unei misiuni care poate angrena acţiuni cu folosirea forţei. Astfel că, o serie de cerinţe de natură militară sunt acoperite de ROE. În acest sens, în vederea furnizării cadrului necesar asigurării protecţiei forţei, ROE definesc ameninţarea şi oferă îndrumări privind reacţia la acţiunile posibile de ameninţare. Mai mult, ROE ajută pe comandanţi să înţeleagă mai bine intenţia eşalonului superior, recomandă – când este posibil – limitarea folosirii forţei la minim (forţa minimă) ca o alternativă la distrugerea sau nimicirea forţelor ostile, clarifică mijloacele şi metodele permise (restricţionând şi mai mult libertăţile prevăzute de DIU) şi impune restricţiile planificate. În acest sens, ROE sunt o manifestare a principiului abordării manevriere (manoeuvrist approach) a operaţiilor care încurajează îndeplinirea obiectivelor prin evitarea recurgerii la forţa distructivă (attrition).
Pe timpul desfăşurării operaţiilor, disciplina cere comandanţilor şi trupei să evite distrugerile inutile, să respecte ROE şi normele DIU.[13] Dar respectarea ROE poate fi influenţată de o serie de factori, obiectivi şi subiectivi, de care trebuie să se ţină cont. În primul rând primatul îndeplinirii misiunii, care poate avea o prioritate diferită în concurs cu raţiunile de protecţie a forţei. Severitatea şi natura pedepsei (penală, administrativă, disciplinară) pentru nerespectarea prevederilor regulilor de angajare, disciplina şi gradul de disponibilitate ale executantului de a pune imediat în aplicare un ordin şi de a se baza pe capacitatea comandantului de  a da ordine legale, pot fi consideraţi, de asemenea, factori obiectivi. În realitate, legea nu exonerează de răspundere pe militarul care a presupus legalitatea ordinului doar pentru că a avut încredere în comandantul său. Apoi, dintre factorii subiectivi putem aminti percepţia pe care o au militarii cu privire la aprecierea lor de către comandanţi, respectul arătat de camarazi sau instinctul de conservare, prin esenţa sa aflat în afara controlului raţional (chiar şi cei mai experimentaţi soldaţi, care au mai trecut prin experienţa focului depăşesc cu dificultate stresul luptei). În acest sens, într-un raport al Grupului Consultativ de Sănătate Mentală al Forţelor Terestre SUA, întocmit pe baza interviurilor luate combatanţilor americani din al doilea război din Golf, aceştia din urmă recunosc că urmăreau respectarea ROE, dar că pe timpul raidurilor împotriva irakienilor civili adrenalina îi determina să nu aibă întotdeauna un comportament corespunzător.[14] De asemenea, aceştia au declarat că, încercând să respecte ROE, prioritar era să lovească obiectivul şi să scape teferi din acea situaţie. Nu în ultimul rând, prevederile regulamentare se constituiau într-un factor care determina respectarea ROE.
Literatura de specialitate scoate în evidenţă o serie de confuzii cu privire la dimensiunea militară a ROE. Astfel, se apreciază că de multe ori, se întâlnesc referiri ambigue la ROE în contextul unor măsuri cu aparenţa ROE. Trebuie diferenţiat între ROE  şi diverse instrucţiuni tactice sau măsuri de comandă şi control (C2 measures) precum: condiţii de alertă (alert conditions), stările de pregătire pentru luptă (weapon control status), ordine de armare (arming orders). Criteriul de diferenţiere între aceste categorii de reguli este dat de răspunsul la întrebarea: când şi în ce condiţii se utilizează forţa armată?[15] Niciuna din măsurile şi regulile menţionate anterior nu oferă răspunsuri la această întrebare. Acestea pot contribui la implementarea ROE însă nu le pot substitui. De exemplu, condiţiile de alertă pot creşte nivelul stării de pregătire a unei unităţi în întâmpinarea unei acţiuni ostile, măsură luată pe baza estimării comandantului cu privire la probabilitatea unui atac. Această măsură nu are, în realitate, nici un efect asupra ROE în vigoare la acel moment. Stările de pregătire pentru luptă a sistemelor de apărare aeriană, sau ordinele de armare, pot oferi informaţii despre starea de pregătire a sistemelor[16] sau a armamentului individual[17], dar aceste măsuri nu oferă răspunsul la întrebarea referitoare la momentul şi condiţiile folosirii forţei. Trebuie avut în vedere şi faptul că, pe de altă parte, ordinul de a arma şi a introduce cartuşul pe ţeava armei numai la ordinul superiorului poate fi interpretată ca o limitare a dreptului la legitimă apărare, aşa cum s-a apreciat în cazul incidentelor din Beirut, din 1983, când au murit 241 de infanterişti marini şi marinari americani.
Deşi prin obiectivele lor, de a limita folosirea forţei şi a elimina excesul sau folosirea nediscriminatorie a mijloacelor militare în vederea obţinerii unor obiective (politice la nivel strategic sau militare la nivel operativ tactic) ROE înregistrează şi unele aspecte nereuşite datorate efectelor unei aşa numite dileme a recurgerii la folosirea forţei: în orice angajament, nevoia de a folosi forţa în vederea îndeplinirii obiectivelor misiunii intră în coliziune cu nevoia de a evita forţa care nu este necesară. Dilema prezentată oferă cadrul materializării a două tipuri de erori cunoscute în statistică: aşa zisa eroare de tip I care poate fi extrapolată în domeniul folosirii forţei exprimând efectul de constrângere pe care ROE excesiv limitative îl produc asupra comandanţilor în a-şi îndeplini misiunea. Acest tip de eroare se manifestă, în special, prin efectul pe care deciziile politice îl au asupra acţiunilor militare.  Pe de altă parte, eroarea de tip II apare în condiţiile în care ROE excesiv de liberale pot crea cadrul escaladării folosirii forţei  care, deşi eficace din punct de vedere militar, anulează efectele previzionate de obiectivele politice cu privire la recurgerea la forţă.
4. Dimensiunea legală a ROE
Operaţiile militare se planifică şi execută în limitele cadrului legal fundamentat de dreptul internaţional convenţional şi cutumiar[18], precum şi de dreptul naţional, după caz, a căror interpretare este extinsă, astfel, prin intermediul ROE. Acest cadru universal are o valoare absolută şi exclusivă, în sensul că nimeni nu poate deroga de la prevederile normelor constitutive. În limitele prevăzute de acest cadru, naţiunea, alianţa sau coaliţia care conduce operaţia, stabileşte parametrii în interiorul cărora forţele armate pot acţiona. Parametrii sunt chiar ROE care, în acest context, definesc gradul şi maniera în care forţa poate fi aplicată şi sunt destinate să asigure că această aplicare a forţei este strict controlată.[19]
Dreptul naţional furnizează informaţii importante pentru elaborarea ROE. De exemplu, cadrul de operare a legitimei apărări este în întregime o problemă naţională. Apoi prevederile convenţiilor internaţionale la care statul respectiv este parte şi care, astfel, au devenit parte inseparabilă a dreptului naţional. De exemplu, România,  fiind semnatară a Convenţiei din 1993 privind interzicerea dezvoltării, producerii, depozitării şi folosirii armelor chimice precum şi a distrugerii acestora, care interzice utilizarea gazelor lacrimogene, cunoscute în limbaj militar ca Agenţi de Control al Mulţimii (Riot Control Agents – RCA),   s-a opus ca forţele române care au acţionat în Irak să utilizeze aceste substanţe pentru îndepărtarea manifestanţilor, exprimându-şi rezervele la ROE respective. Una din consecinţele operaţionale ale acestei rezerve este aceea că subunităţile româneşti nu puteau fi întrebuinţate în misiuni ale forţei multinaţionale în care exista posibilitatea utilizării gazelor lacrimogene, interzise de dreptul naţional.
Printre greşelile comune care se fac în legătură cu ROE se numără şi aceea de a pune semnul egal între legalitate şi ROE sau între sferele de acţiune ale acestor instrumente: juridic şi operaţional/ militar. Starea de eroare continuă atunci când se apreciază că ROE sunt expresii ale DIU. Regulile de angajare nu sunt parte a DIU, chiar dacă, pentru a întări importanţa principiilor acestei ramuri de drept, unele ROE, deşi nu pot depăşi limitele impuse de aceste norme, reiterează aceste principii. Că nu putem pune semnul egal între ROE şi DIU o arată factorii care influenţează funcţionarea acestor instrumente: concepţia politică la nivel strategic, misiunea, mediul operaţional, intenţia comandantului sau acordurile internaţionale care reglementează modul de ducere a acţiunilor militare. Distincţia clară între ROE şi DIU o exprimă şi Manualul DIU-3, arătând că „Regulile de angajare nu se substituie regulamentelor de luptă, doctrinei sau tacticii. Ele nu sunt „legi ale războiului”, dar interpretează „legile războiului” precum şi legile regimului de criză în cazul unei misiuni autorizate.”[20] În final, în susţinerea acestei afirmaţii, ne putem întreba de ce ar fi nevoie de aceste instrumente (ROE) pentru a autoriza ceea ce este deja legalizat prin normele de DIU ? Iar pentru că este permis orice nu este expres interzis, deducem că nimic nu opreşte ROE să restrângă şi mai mult „libertatea” normelor DIU.
Încălcarea ROE nu atrage implicit răspunderea penală (naţională sau internaţională). Doar încălcarea dreptului internaţional sau naţional poate sta la baza angajării răspunderii penale a individului. Astfel că, în situaţia în care ROE sunt mai restrictive decât DIU iar militarul a depăşit limita stabilită prin ROE  dar nu cea stabilită de drept, acesta poate fi  cel mult pedepsit disciplinar. Pe de altă parte, conformarea unei acţiuni cu setul de ROE nu garantează per se legalitatea acestora iar ROE nu apără implicit de răspundere. Regulile de angajare trebuie să fie legale, dar principiul necesităţii este cel care stabileşte limita maximă a folosirii forţei care nu poate excede limita prevăzută de drept. Necesitatea este principiul de DIU care acţionează întotdeauna înspre eliminarea recurgerii la forţă, dar nu sub nivelul de forţă necesar obţinerii avantajului militar. Atunci când, spre exemplu, un comandant decide, prin ROE, să nu atace un obiectiv, datorită probabilităţii delegitimării forţelor proprii – deşi cucerirea obiectivului ar fi fost necesară obţinerii succesului – ROE acţionează în sensul respectării unor parametri operaţionali. Folosirea forţei ar fi fost legală şi necesară, însă raţiuni, altele decât juridice, au determinat profilul ROE. Matematic, se poate defini relaţia dintre cele două noţiuni astfel: ROE sunt mai mici decât sau egale cu legalitatea, unde prin mai mici înţelegem mai restrictive iar prin legalitate trebuie înţeles prevederile dreptului internaţional.
Pentru a servi scopului pentru care au fost create, din punct de vedere militar, ROE trebuie să ofere un răspuns cuantificat. Gradul de folosire a forţei pentru neutralizarea ameninţării trebuie să fie în concordanţă cu circumstanţele incidentului, definirea ROE  în termeni de răspuns gradual pe diferite nivele permiţând trupelor de la nivel tactic să folosească forţa necesară în acord cu diferite grade de violenţă şi urmărind diminuarea pierderilor colaterale. Putem concluziona definind ROE, din tripla perspectivă, drept ordine cu referire la întrebuinţarea forţei, necesare ducerii acţiunilor militare, formulate şi emise de autoritatea militară competentă, în concordanţă cu principiile dreptului internaţional umanitar, al drepturilor omului şi dreptul naţional şi aprobate de către autorităţile politice competente.

[1] Ion Dragoman,  manuscris, notă introductivă la versiunea în limba română a lucrării autorului P.V. Rogers, Fight it Right, Model Manual on the Law of Armed Conflict for Armed Forces, International Committee of the Red Cross Geneva, 1999.
[2] Gheorghe C. Mihai, Radu I. Motica. Fundamentele dreptului. Teoria şi filosofia dreptului, Bucureşti, Editura All, 1997, p.189.
[3] Deşi sistemul de drept internaţional încearcă să acomdeze şi alte situaţii care să justifice intervenţia armată, precum violările grave ale drepturilor omului, de genul celor din fosta Iugoslavie, Carta ONU face referire la următoarele situaţii de folosire licită a forţei: a) când Consiliul de Securitate decide, cu nouă voturi, în care sunt incluse voturile celor cinci membri permanenţi, să recurgă la măsuri de constrângere fără folosirea forţei armate sau cu folosirea acesteia (art. 24, 41 şi 42); b) când un stat îşi exercită dreptul la legitimă apărare individuală sau colectivă în virtutea articolului 51; c) când Consiliul de Securitate solicită unei organizaţii regionale să aplice măsuri de constrângere (art. 53); d) când popoarele luptă pentru cucerirea independenţei în exercitarea dreptului lor la autodeterminare. Un alt autor, Victor Duculescu, în lucrarea sa Conceptul de legitimă apărare în dreptul internaţional contemporan (în: Instituţii de drept public şi relaţii internaţionale în dinamică, Editura Lumina Lex, Bucureşti, 2002) consideră că în Carta Naţiunilor Unite se admite folosirea forţei, în mod excepţional, doar în două cazuri: a) în condiţiile art.42, în baza hotărârii Consiliul de Securitate, în cazul unei ameninţări contra păcii, al unei violări a păcii sau unui act de agresiune, când alte măsuri pe care le-a adoptat nu au dat rezultate, şi b) în condiţiile dreptului de autoapărare individuală sau colectivă împotriva unui atac armat (art.51).
[4] Iordache, Constantin, DREPT OPERAŢIONAL, Bucureşti, Editura Universităţii Naţionale de Apărare, 2003, Cap.6.
[5] A se vedea evoluţia războiului din Vietnam sau deciziile unor state de a se retrage din Irak sau de a nu participa la operaţia de pace din Afganistan, tocmai datorită lipsei popularităţii acestor acţiuni.
[6] JP 3-0, JOINT OPERATIONS, 17 Septembrie 2006.
[7] ibidem.
[8] Dragoman, Ion, Radu Mircea, Modernitate în problemele fundamentale de drept internaţional umanitar. Teze şi sinteze, Focşani, Editura Zedax, 2005.
[9] Există trei indicatori de acţiune politică, notaţi cu literele  X – pentru a sugera tendinţă de descreştere a nivelului violenţei, Y – pentru tendinţa de menţinere a status-quo şi Z – pentru a autoriza creşterea nivelului de violenţă pentru îndeplinirea prin mijloace militare a obiectivelor politice.
[10] Totalitatea ROE aflate în vigoare la un moment dat, pentru o misiune specifică.
[11] Doctrina Armatei României, Bucureşti, Editura S.M.G., 2007, art. 128 (2), p 57.
[12] Exemple pot fi încercarea unor ofiţeri francezi de răsturnare de la putere a regimului de Gaulle în Franţa, în anii 1960-1962, sau excesele Wehrmacht şi Gestapo în timpul celui de-al doilea război mondial şi care au afectat memoria multor lideri politici şi a populaţiei pe termen lung, marcând modul cum guvernele Franţei sau Germaniei gestionează conflictele militare. Paul Gallis, NATO’S Decision-Making Procedure. CRS Report for Congress. 2003. <http://www.fas.org/man/crs/RS21510.pdf>.
[13] F.T.-1, Doctrina Operaţiilor Fortelor Terestre – S.M.G. 64/2007. Bucureşti, Editura Statului Major al Forţelor Terestre, 2007, p.25.
[14] Mental Health Advisory Team IV Information, Operation IRAQI FREEDOM 05 07, Final Report, 17 November 2006, US Army Medical Command, Appendix H (Focus Group & Interview Questions). p.2.
[15] Doctrina pentru operaţii speciale dezvoltă, în secţiunea intitulată: “Reguli de acţiune a  forţelor speciale” următoarele subiecte: reguli de angajare; reguli de folosire a armelor şi sistemelor de armament şi reguli de comportament. Menţionarea lor în mod distinct şi gruparea celor trei categorii de reguli ar sugera apartenenţa lor la aceiaşi categorie de restricţii care influenţează planificarea şi îndeplinirea misiunilor, însă aceiaşi doctrină consideră  că regulile de folosire a armelor şi sistemelor de armament sunt integrale regulilor de angajare („regulile de folosire a armelor şi sistemelor de armament cuprind: instrucţiuni privind asigurarea, procurarea, confecţionarea şi întrebuinţarea armelor şi sistemelor de armamente; dispoziţii privind securitatea, încărcarea armelor şi sistemelor de armament; dispoziţii privind deschiderea focului, restricţiile şi limitările în folosirea armelor şi sistemelor de armament ”). Cât priveşte abordarea regulilor de comportament, doctrina menţionată consideră că acestea „sunt stabilite prin dispoziţii, ordine sau instrucţiuni care vizează modalităţile de conduită tactică în diferite situaţii şi faţă de diferite categorii de persoane şi de bunuri”. În continuare se apreciază că” în funcţie de specificul misiunii şi al teatrului de acţiuni militare, comandantul forţei emite ordine prin care indică o anume atitudine faţă de beligeranţi, populaţia civilă, obiectivele istorice, culturale, religioase, socio-economice, etc. ” Doctrina pentru Operaţii Speciale. Bucureşti, Editura S.M.G., 2002, p.31.
[16] Stări de pregătire pentru luptă a unităţilor de apărare aeriană cu baza la sol: (Weapon control status) WEAPONS FREE – stare de pregătire pentru lansare; WEAPONS HOLD – tragere restricţionată (se execută foc numai pentru legitimă apărare sau la ordin);  WEAPONS TIGHT – tragere limitată (se execută focul doar asupra ţintelor aeriene identificate ca fiind inamice, conform criteriului Amic / Inamic).
[17] Ex: locaţia muniţiei (în camera cartuşului, în încărcător, în geanta port încărcător) şi starea de asigurare a armei (asigurat, pregătit pentru tragere).
[18] Prin drept internaţional înţelegem aici ansamblul regulilor internaţionale aplicabile conflictelor armate, adică dreptul internaţional umanitar, dreptul internaţional al drepturilor omului, cu relevanţă universală şi care nu pot fi depăşite în permisivitate, precum și dreptul penal internațional, dreptul mării și al spațiului
[19] AJP 3/ 2002. Allied Joint Operations. par. 1011, p. 1-4.
[20] Manual pentru instruirea personalului armatei în drept internaţional umanitar [maiştri militari, subofiţeri, ofiţeri]. (D.I.U.-3.) Ploieşti: Editura Statul Major General [Centrul de Drept Internaţional Umanitar al Armatei], 2008, p.19.

